ཡང་ལ་ལས་ནང་བསྟན་གྱི་མཐར་ཐུག་གི་དམིགས་ཡུལ་ནི་ཐར་བ་དང་ཐམས་ཅད་མཁྱེན་པ་འཐོབ་རྒྱུ་དེ་ཡིན་ལ།དཔལ་འབྱོར་རིག་པའི་དམིགས་ཡུལ་ནི་འཁོར་བའི་ཕུན་ཚོགས་ཡིན་པས་དེ་གཉིས་ཅིའི་ཕྱིར་འགལ་བ་མིན་ནམ་ཟེར།མདོར་ན་ནང་བསྟན་དཔལ་འབྱོར་རིག་པ་ལ་མི་དགའ་བ་དག་གི་ལྟ་བ་ནི་མཐར་ཐུག་ན་འདི་ཉིད་དུ་ཟད།འོན་ཀྱང་།གནས་སྐབས་དང་མ་འབྲེལ་བའི་མཐར་ཐུག་ཅིག་གཏན་ནས་མེད་ལ།མཐར་ཐུག་དང་མ་འབྲེལ་བའི་གནས་སྐབས་ཤིག་ཀྱང་གཏན་ནས་མེད།དེ་ཤེས་ན་ནང་བསྟན་དཔལ་འབྱོར་རིག་པ་དང་ནང་བསྟན་གྱི་མཐར་ཐུག་གི་དམིགས་ཡུལ་གཉིས་ཀྱི་བར་གྱི་འབྲེལ་བ་ཡང་བདེ་བླག་ཏུ་ངེས་ཐུབ།ནང་བསྟན་གྱི་དཔལ་འབྱོར་རིག་པ་ནི་ནང་བསྟན་གྱི་མི་ཆོས་དཀར་བོ་དང་འབྲེལ་བའི་གཞུང་ལུགས་ཤིག་ཡིན་ལ།མི་ཆོས་དེ་ནི་དམ་པ་ལྷ་ཆོས་སྒྲུབ་པའི་མཐུན་རྐྱེན་ཞིག་ལས་མི་ཆོས་ནག་པོ་ལྟར་ངན་སོང་གི་སྒོ་མོ་འབྱེད་པ་ཞིག་མིན།སྐྱེས་བོ་ཕལ་བ་གཞིར་བཞག་ནས་བཤད་ན་ནང་བསྟན་དཔལ་འབྱོར་རིག་པ་ནི་མཐར་ཐུག་དེའི་སྒྲུབ་པའི་མཐུན་རྐྱེན་སྒྲུབ་པའི་གཞུང་ཞུགས་ཤིག་ཡིན་ལ།བྱང་ཆུབ་སེམས་དཔའི་དབང་དུ་བྱས་ནས་བཤད་ན་ཁོས་མཐར་ཐུག་གི་དམིགས་ཡུལ་ནི་རང་ཉིད་འཁོར་བའི་ཕུན་ཚོགས་ལས་གྲོལ་རྒྱུ་དེ་མ་ཡིན་པར་གཞན་གྱི་སླད་དུ་གཞན་དོན་སྒྲུབ་པའི་ནུས་པ་ཅན་དུ་བྱ་རྒྱུ་དེ་ཡིན།དེ་བས་ཁོང་ལ་མཚོན་ན་དཔལ་འབྱོར་རིག་པ་ནི་གཞན་དོན་སྒྲུབ་པའི་ཡན་ལག་ཅིག་ཡིན་པ་དེ་རེད།གནས་ལུགས་ཆུང་ཆུང་འདི་ལྟ་བུ་མང་དུ་སྨོས་ཀྱང་ཤོག་བུ་གྲོན་པ་ལས་མ་མཆིས་ལ་འདི་ལྟ་བུ་ཡང་མི་ཤེས་པར་རང་མཐོང་བྱེད་པ་ནི་དངོས་ནས་ཁྲོན་པའི་སྦལ་བ་ཉིད་དོ།།